সরকারের চোখে ধুলো দিয়ে যাঁরা কালো টাকা সাদা করার চেষ্টা করছেন, তাঁদের আরও একবার সতর্কবার্তা দিল আয়কর দফতর। দফতরের তরফে জানানো হয়েছে, কালো টাকার কারবারিরা তো বটেই, যাঁরা ওই টাকা ভাঙাতে অন্যকে সাহায্য করছেন, তাঁরাও দফতরের আতস কাচের তলায় রয়েছেন। 
মঙ্গলবার আয়কর ভবনে এক আলোচনাসভায় আয়কর দফতরের কলকাতার চিফ কমিশনার কে এল মাহেশ্বরী বলেন, ‘‘যাঁরা বিভিন্ন উপায়ে কালো টাকা সাদা করার কথা ভাবছেন বা করছেন, কেউই পার পাবেন না। যেখানেই ভাঙাতে যান না কেন, আমাদেরই পাবেন!’’ কালো টাকার বিরুদ্ধে সরকারি অভিযান যে ধারাবাহিকভাবে চলবে, এদিন তারও ইঙ্গিত দিয়েছেন কর্তারা। 
সেইসঙ্গে তাঁরা জানিয়েছেন, বছরে আড়াই লক্ষ টাকা পর্যন্ত রোজগার করের আওতায় না এলেও, সন্দেহজনকভাবে কোনও অ্যাকাউন্টে যদি এই পরিমাণ বা তার কম টাকাও জমা পড়ে, তবে তা তদন্তের আওতায় আসতে পারে। ফলে কোনও ব্যক্তি যদি নিজের কালো টাকা ছোট ছোট ভাগে ভাগ করে বিভিন্ন অ্যাকাউন্টে রেখে পার পেয়ে যাবেন ভাবেন, তাহলে তিনি ভুল করছেন। 
হুঁশিয়ারির পাশাপাশিই কালো টাকা সাদা করার প্রধানমন্ত্রী গরিব কল্যাণ যোজনা (পিএমজিকেওয়াই) প্রকল্পের সুযোগ নেওয়ার জন্য নাগরিকদের আবেদন করেছেন আয়কর দফতরের কর্তারা। এই প্রকল্পে কর, জরিমানা এবং সারচার্জ মিলিয়ে হিসাব বহির্ভূত আয়ের ৪৯.৯ শতাংশ জমা দিতে হবে। আরও ২৫ শতাংশ টাকা চার বছরের জন্য জমা রাখতে হবে প্রধানমন্ত্রী গরিব কল্যাণ তহবিলে। এর আগে ‘ইনকাম ডিক্লারেশন স্কিমে’ও (আইডিএস) কালো টাকা সাদা করার সুযোগ দিয়েছিল কেন্দ্র। 
তবে প্রকল্পের সুযোগ না নিয়ে ধরা পড়লে সংশ্লিষ্ট ব্যক্তিকে কালো টাকার প্রায় ৯০ শতাংশ জরিমানা দিতে হবে। নেওয়া হবে আইনানুগ ব্যবস্থাও। এদিন আয়কর দফতরের ডিজি (ইনভেস্টিগেশন) এ এ শঙ্কর বলেন, ‘‘আইডিএসে কলকাতার উদ্যোগ প্রশংসনীয় ছিল। নতুন প্রকল্পেও কলকাতা ভাল করবে বলে আমাদের আশা।’’ 
প্রসঙ্গত, ‘অল ইন্ডিয়া ফেডারেশন অফ ট্যাক্স প্র্যাকটিশনার্সে’র তরফে এই আলোচনাসভার আয়োজন করা হয়েছিল। সংগঠনের সেক্রেটারি জেনারেল নারায়ণ জৈন বলেন, ‘‘কালো টাকা সাদা করার এটা ভাল সুযোগ।’’